กรมหม่อนไหม จับมือมหาวิทยาลัยสงขลานครินทร์ วิจัยและพัฒนาวิชาการทางด้านวิทยาศาสตร์และเทคโนโลยีหม่อนไหม
นายวัชรพงษ์ แก้วหอม รองอธิบดีกรมหม่อนไหม เปิดเผยว่า ล่าสุดทางกรมหม่อนไหมและมหาวิทยาลัยสงขลานครินทร์ ร่วมมือกันมาอย่างยาวนานในด้านต่างๆ เช่น ด้านบุคลากร ด้านการอบรมให้ความรู้ โดยเฉพาะงานวิจัยด้านเทคโนโลยีและนวัตกรรมจากไหม ร่วมกันจนเป็นที่ประจักษ์มาหลายๆ เรื่อง อาทิ โครงการการวิจัยและพัฒนาไหมอีรี่และไหมดาหลา สำหรับเป็นต้นแบบโครงร่างในวิศวกรรมเนื้อเยื่อกระดูกและข้อเข่า โครงการการวิจัยและพัฒนาการทำต้นแบบแผ่นปิดแผลเบาหวานด้วยไหม และโครงการพัฒนาพันธุ์ไหมมันสำปะหลังรังสีเหลืองเพื่อการใช้ประโยชน์ในภาคเกษตรกร เป็นต้น อีกทั้งยังมีการยื่นจดอนุสิทธิบัตรร่วมกันระหว่าง 2 หน่วยงาน ซึ่งการร่วมมือกันดังกล่าว จะนำมาสู่พัฒนาด้วยการนำความรู้จากทั้ง 2 หน่วยงาน มาร่วมกันพัฒนาต่อยอดงานวิจัยให้ได้งานวิจัย องค์ความรู้และผลิตภัณฑ์ใหม่ๆ ที่มีคุณภาพ มาตรฐาน ตรงตามความต้องการของเกษตรกร ผู้ประกอบการและผู้บริโภค ซึ่งจะเป็นการสร้างมูลค่าเพิ่มแก่สินค้าผลิตภัณฑ์หม่อนไหมต่อไป